
Forord

I arbeidet med denne revideringen har det slått meg hvor mye teknologibeskrivelsene har endret seg som følge av de siste fem årenes teknologiutvikling, og hvor mange av de pedagogiske eksemplene som fremdeles er gjeldende. Fem år er slik sett både kort og lang tid alt etter om en har et teknologiorientert eller et pedagogisk blikk på vår samtid. Likevel er hovedutfordringen nå, som for forrige versjon av denne boken, å forstå barn og unges vilkår for oppvekst, utdanning og læring i en digital mediekultur.

Fremdeles vil nok digital kompetanse for mange være en ny betegnelse. Det er derfor stadig viktig å øke forståelsen for hva pedagogisk bruk av IKT innebærer. Digital kompetanse i skolen er ikke en metodebok som viser hvordan lærere kan bruke ulike digitale medier i sin undervisningspraksis, men en innføringsbok om digital kompetanse som et nytt kunnskapsområde i skolen. Likevel håper jeg at mange lærere vil finne relevante innspill til egen undervisning gjennom de ulike prosjektene og eksemplene som boken presenterer.

En vesentlig endring siden forrige versjon av denne boken er implementeringen av Kunnskapsløftet i norsk skole siden 2006. Digital kompetanse er et helt sentralt område i de ulike fagplanene, men det gjenstår mye med hensyn til mål, innhold og metodikk for et slikt kunnskapsområde. Det er derfor behov for en grunnleggende innføring i de ulike måtene den digitale kompetansen kommer til syne på i skolen, og de utfordringene den bringer på banen.

På en måte foretrekker jeg betegnelsen mediekompetanse fremfor digital kompetanse siden det generelt er medier, gamle og nye, denne kompetansen retter seg mot. Men ved å bruke betegnelsen digital kompetanse vil to aktuelle problemstillinger tre tydeligere frem. Den ene gjelder de pedagogiske konsekvensene av at ulike medier smelter sammen som en følge av såkalte konvergensprosesser. Den andre gjelder bruken av digital kompetanse i det pågående reformarbeidet i skolen.

Noen andre sentrale begreper som brukes i boken, er informasjons- og kommunikasjonsteknologi, forkortet IKT, som er en videreutvikling av tidligere betegnelser som EDB og IT. IKT er et uttrykk for den informasjonstilgangen og de kommunikasjonsmulighetene som kjennetegner den digitale teknologien i våre dager. Digitale medier er de mediene som blir brukt for å kommunisere og lagre informasjon i den digitale verdenen. Det vil si datamaskiner, ulik programvare for slike maskiner og internett. Digital kompetanse handler derfor om vår kompetanse til å utnytte slike medier i forbindelse med læring både i og utenfor skolen.

Selv om jeg lenge har forsket på barn og unges mediekompetanse, og etter hvert deres digitale kompetanse, synes jeg fremdeles det er vanskelig å avgrense dette kunnskapsfeltet. Det er omfattende og uklart. Dessuten er digital kompetanse som kunnskapsfelt preget av spenningsforholdet mellom læringsprosesser innenfor og utenfor skolen. Jeg har likevel kommet frem til en definisjon som lyder som følger: Digital kompetanse er ferdigheter, kunnskaper og holdninger ved bruk av digitale medier for mestring i det lærende samfunnet. Min avgrensning av emnet digital kompetanse blir det først og fremst redegjort for i kapittel 6.

Digital kompetanse i skolen består av to hoveddeler, i tillegg til et innledningskapittel (kapittel 1) og et avslutningskapittel (kapittel 8). Første del retter blikket mot hvorfor det er viktig å trekke inn spørsmål om digital kompetanse i skolen (kapittel 2 og 3). Andre del tar for seg spørsmål omkring hva digital kompetanse er, og hvordan den inngår i elevenes opplæring (kapittel 4–7). Boken er tenkt som et bidrag i debatten om digital kompetanse i skolen, og har ikke som ambisjon å skulle gi det endelige svaret på hva slik kompetanse er. Vi har kun begynt å se konturene av et nytt, spennende og viktig kompetanseområde i skolen som det er nødvendig å få større bevissthet om.

Jeg vil gjerne få rette en takk til alle mine tidligere kolleger ved ITU (Forsknings- og kompetansenettverk for IT i utdanning) ved Universitetet i Oslo. Takk også til kolleger ved Pedagogisk forskningsinstitutt ved Universitetet i Oslo for stimulerende samtaler om de temaene denne boken tar opp. En inderlig takk til min kone Youmna for overbærende forståelse for mye kveldsarbeid og helgejobbing i forbindelse med denne boken. Boken tilegnes min datter Aya; fremtidens mediebruker.

San Diego/Oslo, mars 2010

Ola Erstad

